વૈશ્વિક શેરબજાર ખાસ કરીને ચીનના શેરબજાર બે વર્ષની નીચી સપાટીએ ગબડતાં તેની સ્થાનિક માર્કેટ પર અવળી અસર થઈ હતી. ગત્ સપ્તાહના અંતે જુલાઇ કોન્ટ્રાક્ટનો પ્રારંભ મજબૂતાઈ સાથે થયો હતો પણ આ મજબૂતાઈ બીજા જ દિવસે નબળાઇમાં ફેરવાઈ ગઈ હતી. બજારમાં સુધારો હાયર બોટમ બનાવીને પાછો ફરી રહ્યો હોવાથી ઉપલા મથાળે ચોક્કસ વર્ગોની વેચવાલી વધતી હોવાનું જોવા મળે છે. માર્કેટ કોન્સોલિડેશન તબક્કામાંથી પસાર થઈ રહ્યું છે. સ્થાનિક આર્થિક ડેટા સુધારાના રહેવા છતાં બજાર તેને નજરઅંદાજ કરી રહ્યું છે. મેન્યુફેકચરિંગ પીએમઆઈ 2018ના વર્ષના સૌથી ઊંચા સ્તરે રહેવો અને જીએસટીના જુન મહિનામાં આંકડા વધીને રહેવાના સમાચારની કોઈ અસર સેન્ટીમેન્ટ પર થઈ નહોતી. વૈશ્વિક શેરબજાર પરથી હજી ટ્રેડ વોરનો ઓછાયો દૂર થયો નથી. આને કારણે ઇક્વિટી ફંડોમાં વેચવાલીનો ભાર રહ્યો છે અને તેની અવળી અસર ટ્રેન્ડ પર રહી હોવાનું સૂત્રોનું કહેવું હતું. સ્થાનિકમાં પણ ચાલુ વર્ષના પ્રથમ છ મહિનામાં એફઆઇઆઇએ છેલ્લા દસ વર્ષની સૌથી ઊંચી વેચવાલી કરી હોવાનું સેબીના ડેટા સૂચવે છે.